Neem dit in ! | Suigstokkie Chaos
Neem dit in !
September 2, 2017 September 2, 2017 ~ suigstokkiechaos
Die lewe is n gejaag van oggend tot aand en ek is seker dat ek nie die enigste mier is wat só rond hardloop nie.
Die oggende in ons huis is gewoonlik bietjie chaos, dis myself en die kinders klaar kry, vinnig n koppie koffie sluk, want om dit te geniet is daar nie altyd tyd voor nie, almal en alles in die kar laai en uiteindelik ry!
Gelukkig begin die voorbereiding vir die volgende oggend al die vorige aand, maar die onverwagte het mos altyd so n manier om tog n opwagting te maak… soos byvoorbeeld siek kinders, n baie vuil doek, melk wat deur die aand uitgeloop het, honde wat van vroeg oggend af al blaf, cupcakes wat vir skool gebak en versier moet word en die taak om party oggende Milané se hare te kam sodat dit in haar eie woorde: "… nie so wild lyk nie."
Mens vergeet partykeer om die klein dingetjies wat sin gee aan jou dag raak te sien en te waardeer. Jou eie twee karnallies wat jou so lekker laat lag, n liewe kind by die skool wat vir jou die mooiste briefie skryf en jou man wat vir jou koffie onvoorwaardelik maak!
"Volharding is wat julle nodig het om die wil van God te doen en te ontvang wat Hy beloof het." Hebreërs 10:36
Waardeer die mense langs die pad wat jou aanmoedig om te volhard en wees dankbaar vir die wat jou dors wil les met n slukkie water. Neem dit in… haal asem en moet tog nie vergeet om die resies te geniet nie!